มันนี่ทูเดย์
ธสน.จัดสัมมนาหนุนเอสเอ็มอีส่งออก
1 ต.ค. 2558

ธสน.จัดสัมมนาหนุนเอสเอ็มอีส่งออก 
ธนาคารเพื่อการส่งออกและนำเข้าแห่งประเทศไทย หรือ ธสน. เปิดเผยว่า เพื่อเตรียมความพร้อมให้ผู้ประกอบการเอสเอ็มอีก่อนเริ่มธุรกิจส่งออก จึงจัดสัมมนาเรื่อง “เพิ่มโอกาสผู้ส่งออกไทย ขยายตลาดมั่นใจกับ EXIM” วันที่ 15 ต.ค.นี้ เวลา 09.00-16.30 น. ที่ ธสน.สำนักงานใหญ่ เนื้อหาครอบคลุมการเตรียมความพร้อม การจัดการความเสี่ยงในการจัดทำเอกสารส่งออกและอัตราแลกเปลี่ยน การพิจารณาคู่ค้าและประเทศคู่ค้า และกิจกรรมฝึกการวิเคราะห์คู่ค้าเพื่อทำการค้าได้อย่างมั่นใจ สามารถประยุกต์ใช้ในการประกอบธุรกิจได้ สำรองที่นั่งได้ทางเว็บไซต์ www.exim.go.th โดยไม่มีค่าใช้จ่าย สอบถามโทร. 02-271-3700 ต่อ 1733-9
คปภ.แนะทำประกันชีวิตลดภาระภาษี
น.ส.วราวรรณ เวชชสัสถ์ รองเลขาธิการด้านกำกับ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า ปัจจุบันธุรกิจประกันชีวิตมีการพัฒนารูปแบบผลิตภัณฑ์ประกันชีวิตใหม่ๆ ที่ตอบสนองความต้องการผู้เอาประกันภัย นอกจากนี้ยังเป็นทางเลือกในการสร้างความมั่นคงทางการเงินให้ครอบครัว เพราะนอกจากให้ความคุ้มครองแล้ว ยังสามารถนำเบี้ยประกันชีวิตไปหักลดหย่อนภาษีได้ ส่วนกรมธรรม์ประกันชีวิตแบบบำนาญ หากผู้เอาประกันภัยมีอายุยืนยาวเข้าสู่วัยสูงอายุ จะมีการจ่ายผลประโยชน์รายเดือนหรือรายปีจนกว่าผู้เอาประกันภัยจะเสียชีวิต หรือระยะเวลาหนึ่งตามที่กำหนดไว้ในกรมธรรม์